Luis Daal

**Luis Henrique Placido Daal** (☆ 5 di òktober 1919 na Willemstad,- † 15 di aprel 1997 na Den Haag) tabata un periodista, papiamentista, eskritor, poeta i traduktor di Kòrsou.

## Bida
Su mama Angélica ‘Leka’ Angelista a duna lus na seis yu. Luis tabata esun di kuater. E tabata alumno di St. Jozefschool i St. Thomascollege. Di 1939 te 1942 e tabata sectie-commandant Transport-colonne van het Rode Kruis, di 1942 te 1945 el a sirbi komo sergeant der infanterie den servisio militar. Ora Daal tabatin 22 aña el a drenta den servisio di Firma Troost, anto na 1946 el a bira hefe di e departamento ‘claims and forwarding’ na S.E.L. Maduro & Sons. Huntu ku su amigu otrobandista Guillermo Rosario, Daal tabata redaktor di e mensual *Edifiquemos*, di e klup deportivo Independiente. E promé edishon a sali na novèmber 1941, e último seis luna despues na mei 1942. Esaki ta durante Di Dos Guera Mundial. Despues Daal a bira redaktor di e semanario *Sportkoerier*, ‘algemeen sportblad voor het gebiedsdeel Curaçao’, ku a sali pa promé biaha dia 5 di mei 1944. Daal a remplasá redaktor Otto H. Zalm dia 22 di yüli 1944. E último edishon tabata na komienso di 1945. Sportkoerier a publiká artíkulo na Hulandes, Papiamentu i Spañó. Na 1947 el a bira redaktor deportivo na La Prensa, despues redaktor hefe di e diario na spañó akí i asta direktor komersial.

Na 1950 el a bai Spaña unda el a studia entre otro periodismo, filosofia i Spañó. Na 1962 el a bira lèktòr na Universidat di Madrid den idioma i literatura hulandes i historia kultural di Hulanda i Bélgika. Como eskritor el a debutá ku *Palabras Intimas* (Madrid, 1951) i Estampas Españolas (Kòrsou, 1951).
Na 1968 el a muda pa Hulanda unda el a bira koordinadó di 'Centraal Bureau Toezicht Curaçaose Bursalen'. Na 1975 el a bira hefe di Departamento di Asuntunan Kultural na Gabinete di minister plenipotensiario di Antias Hulandes. El a fungi komo miembro di direktiva Sticusa (Amsterdam) pa 10 aña y miembro di e konseho konsultativo pa kooperashon kultural entre e paisnan di Reino pa 6 aña.

Daal ta konosí komo poeta di tomo manera *Kosecha di Maloa* (1963) i *Sinfonia di Speransa* (1975). El a skirbi e biografia di entre otro Manuel Piar (1970). El a skirbi 13 edishon di e radionovela *Lorna, mi yu ku mi*, ku a pasa na Curom na aña 1961. Ademas e tabata papiamentista te den su igra. Na 1961 el a ofresé gobièrnu un relato di e komishon ku el a enkabesá pa yega na un ortografia di Papiamentu, titulá: ‘Fo’i hopi un so’.
E ta konosí komo traduktor literario na tres lenga. Na Papiamentu por ehèmpel *A Christmas Carol* (Charles Dickens), na Spañó entre otro *Bekentenis in Toledo* (Colá Debrot) i na Hulandes diferente buki, manera e piesa di teater brasileño *As mâos de Eurídice* (Pedro Bloch).
Banda di tur esaki e tabata kinólogo, i miembro di hurado na kompetensia di kachó di rasa. For di 1958 e ta publiká regularmente den e revista hulandes 'De Hondenwereld'.

## Distinshon
*  - Premio Chapi di Plata di Fundashon Pierre Lauffer (1984)
*  - Kabayero ("Ridder") den Orden di Oranje-Nassau, 
*  - Krus di Kabayero den Orden di Isabel la Católica (Spaña)
*  - Krus di Kabayero den Orden Real ("Kroonorde") di Bélgika
*  - Komendadó ("Commandeur") den Orden di Andrés Bello
*  - premio Tapushi Heraclio Henriquez (otorgá póstumamente na 1997).

## Bibliografia
* 1951 *Palabras íntimas* (*Viajar y escribir*), Spaña
* 1952 *Estampas Españolas* (*Viajar y escribir*), Spaña
* 1963 *Kosecha di maloa* (poesía), Kòrsou
* 1970 *biografia di Carlos Manuel Piar* 
* 1971 *Ku awa na wowo* (poesía), Kòrsou
* 1975 *Sinfonía di speransa* (poesía), Kòrsou
* 1976 *Na ora oradu/Te juister stonde* (tradukshon Fred de Haas), (antologia), Hulanda
* 1988 *Antilliaans verhaal: geschiedenis van Aruba, Bonaire, Curaçao, Saba, St. Eustatius en St. Maarten* (huntu ku Ted Schouten), Hulanda
* 1995 *Plenitut…un soño su spiritu* (poesía), Kòrsou